**EMLÉKEZTETŐ**

**a 2013. július 1-jei EVDSZ Szövetségi Vezetőségi ülésről**

**Helyszíne**: Mátrai Erőmű Zrt. Oktatási Központja - 3271 Visonta, Erőmű u. 11.

**Időpontja:** 2013. július 1. 10 óra

**Napirendi pontok:**

1., Az előző ülés jegyzőkönyvének elfogadása

 Előterjesztő: Gál Rezső

2., Az EVDSZ jövőbeni szervezeti struktúrája

 Előterjesztő: Gál Rezső, dr. Szilágyi József

3., Az EVDSZ választási szabályzata

Előterjesztő: Gál Rezső, dr. Szilágyi József

4., Tisztújító kongresszussal kapcsolatos ütemterv

Előterjesztő: Gál Rezső, dr. Szilágyi József

5., A VKSZ módosítása, tájékoztatás a VÁPB ülésen (2013. június 27.) történtekről

Előterjesztő: Gál Rezső, dr. Szilágyi József

6., Egyebek

Gál Rezső köszönti a résztvevőket és javasolja, hogy – mint házigazda – Medveczki Zsolt lássa el a levezető elnök szerepét. A testület a javaslatot egyhangúlag támogatja.

Medveczki Zsolt megállapítja, hogy a testület a jelenlévő 111 mandátummal határozatképes.

A levezető elnök ismerteti a napirendi pontokat és bejelenti, hogy a Mátrai Erőmű Zrt. igazgatója sajnos nem tud részt venni az ülésen, ezért az Egyebek napirendi pontban Medveczki Zsolt fogja vázolni a Mátrai Erőmű jelenlegi helyzetét.

Gál Rezső kéri, hogy 0. napirendi pontként a SZV vegye fel a 2013. július 2-ára meghirdetett EVDSZ tüntetést, melynek célja az MVM Társaságcsoport szintű bér- és szociális megállapodás aláírásának kikényszerítése.

Nagy Zoltán szintén kéri, hogy az Egyebek napirendi pont során essen szó a kapcsolt hőerőművek jelenlegi helyzetéről, különös tekintettel a bér- és szociális megállapodásokra.

A testület az előzetesen kiadott napirendi pontokat a fenti módosításokkal egyhangúlag jóváhagyja.

A *nulladik napirendi pont* keretében Gál Rezső tájékoztatja az SZV-t, hogy a július 2-i demonstrációra az előzetes információk szerint kb. 400 főt várnak. A demonstrációra azért kerül sor, mert az országos bérajánlás ellenére az MVM Társaságcsoport szinten még mindig nincs az idei évre vonatkozó aláírt bér- és szociális megállapodás.

A MVM Zrt. a mai napra rendkívüli tárgyalást hívott össze, annak érdekében, hogy közelebb hozza a tárgyaló feleket a probléma megoldásához, ezzel elkerülve a holnapi tüntetést is. A tárgyalás miatt Gál Rezső nem tudott részt venni az összes napirendi pont megvitatása során.

Az *első napirendi pont* keretében Gál Rezső tájékoztatja a jelenlevőket, hogy az előző ülés jegyzőkönyv tervezetéhez nem érkezett javaslat. Ezt követően a testület egyhangúlag elfogadja az előző ülés jegyzőkönyvét.

A *második napirendi pont* keretében dr. Szilágyi József ismertette az EVDSZ jövőbeni szervezeti struktúrájával kapcsolatos aktuális koncepciót. Erről a korábbiakban már megkapták a SZV tagok a vonatkozó anyagokat. A mostani anyag az időközben lefolytatott viták után átdolgozott dokumentum. A szervezeti struktúra átalakításának alapvető okait az alábbiakban lehet megjelölni:

* hatékonyabbá tenni a szervezetet;
* a Mt. változás miatt megváltozott az EVDSZ finanszírozási helyzete (bevételi oldal jelentősen csökkent), ezt figyelembe kell venni;
* hosszú távú, gazdaságos működtetést kell szem előtt tartani.

Dr. Szilágyi József tájékoztatta a SZV-t, hogy a koncepciót és a normaszöveget is közösen kell megvitatni és konszenzusra kell jutni, hiszen ennek következménye az Alapszabály módosítása lesz.

1. problémakör: Kongresszus helyett a jövőben Taggyűlés legyen az EVDSZ legmagasabb fóruma

Az új Civil törvény előírja, hogy a jövőben évenként kell összehívni a legmagasabb fórumot. A jelenlegi EVDSZ Alapszabály szerint a kongresszus 5 évenként ülésezik.

A kongresszus összetételében probléma, hogy a tagszakszervezeteknél a taglétszám-arányos képviselet időnként sérülhet. Ez eredményezi, hogy alacsony taglétszámú tagszakszervezetek túlsúlyozottak a kongresszuson. Logika és működés szempontjából a Taggyűlés sokkal előnyösebb lenne, mert a tagszakszervezetek alkotják a Szövetséget és nem a Küldöttek, valamint biztosítani lehet, hogy a tagságuknak megfelelő képviseleti súllyal rendelkeznének. A részvételi létszám szabadon választható lenne, de min. egy főnek kellene képviselnie a tagszakszervezetet. A résztvevők költségét a küldő tagszakszervezet viseli majd. A mandátumszám a taglétszám (vagy annak arányában) alapján kerül majd meghatározásra.

A SZV vitát kezdeményezett a legfelsőbb fórum formájáról és a mandátumszámról.

Hozzászólók: Néber Tibor, Horváth József, Téglás József, Nagy Sándor, Kovács Ferenc, Peti János, Lőrincz László, Németh Lajos, Medveczki Zsolt, Kópis József, Nagy Zoltán, Károly Imre

A vitákban elhangzott fontosabb észrevételek:

Fontos a kisebb szakszervezetek képviseletének biztosítása ugyanakkor a taglétszám arányos képviselet biztosítsa is.

 A kisebbség véleményének is felszínre kell kerülnie

Törekedni kell a minél teljesebb képviseletre a működés során és ahol lehet a konszenzusra is.

Ezentúl évente mód és lehetőség lesz az alapszabály módosítására amennyiben az szükségesé válik

A Szövetségi Vezetőség az alábbi határozatot hozta:

**23/2013. (07.01.) határozat: A Szövetségi Vezetőség elfogadta, hogy a jövőben taggyűlés legyen az EVDSZ legfelsőbb fóruma. Az SZV döntött arról is, hogy a taggyűlésen az egy-egy tagszakszervezetet megillető mandátumszámok vetítési alapja a taglétszám legyen.**

*Határozathozatal módja: nyílt szavazás*

 *Szavazás eredménye: 3 fő tartózkodással elfogadva*

1. problémakör: SZV jövőbeni működése

A képviselettel kapcsolatos jogkör átkerülne az elnökséghez. Az évenkénti ülések száma lecsökken, min. 4 alkalomra. Amennyiben szükséges, az ülések számát meg lehet növelni. A szavazati jog és mandátumszám változatlan marad. Tagjait a legmagasabb fórumnak kell megválasztani a tagszakszervezetek jelölése alapján.

Hozzászólók: Lőrincz László, Horváth József, Nagy Sándor

A Szövetségi Vezetőség az alábbi határozatot hozta:

**24/2013. (07.01.) határozat: A Szövetségi Vezetőség megtárgyalta az EVDSZ jövőbeni szervezeti struktúrájának tervét. Az SZV elfogadta, hogy a 2013. évi kongresszust követően a Szövetségi Vezetőség eddigi jogkörei közül a képviselettel kapcsolatos jogkör átkerül az Elnökséghez. Az SZV működése, a jelenlegi szavazati jog és mandátumszám számítása változatlan marad. Évenként min. 4 alkalommal szükséges üléseznie.**

*Határozathozatal módja: nyílt szavazás*

 *Szavazás eredménye: egyhangúlag elfogadva*

1. problémakör: Az Állandó Bizottságot az Elnökség váltja fel

Az Állandó Bizottság kongresszusi határozat alapján állt fel és működik. Az Állandó Bizottságot a jövőben az Elnökség váltaná fel, amely ugyanazon az elveken működik, mint a jelenlegi Állandó Bizottság. Évenként min. 6 alkalommal szükséges majd üléseznie. Az Elnökségi tagoknak nem lesz külön szerepköre, így az Elnökség nem funkcionális lesz. Tagjait az EVDSZ legfelsőbb fóruma választja meg. Létszáma 8-10 fő.

Hozzászólók: Néber Tibor

A Szövetségi Vezetőség az alábbi határozatot hozta:

**25/2013. (07.01.) határozat: A Szövetségi Vezetőség megtárgyalta az EVDSZ jövőbeni szervezeti struktúrájának tervét. Az SZV elfogadta, hogy a 2013. évi kongresszust követően az Állandó Bizottságot az Elnökség intézménye váltja fel, amelynek tagjait az EVDSZ legfelsőbb fóruma választja meg. Összehívására évenként min. 6 alkalommal kerül sor.**

*Határozathozatal módja: nyílt szavazás*

 *Szavazás eredménye: egy ellenszavazattal elfogadva*

1. problémakör: Tisztségviselők

Megmarad az EVDSZ elnök és elnökhelyettesi tisztség. A tiszteletbeli elnöki pozíció kérdéséről vitát folytatott a SZV:

* milyen funkciókat lásson el,
* a megnevezése megfelelő-e,
* szükség van-e egyáltalán a tisztségre?

Hozzászólók: Néber Tibor, Lőrincz László, Nagy Sándor, Téglás József, Németh Lajos, Horváth József, Kovács Ferenc, Medveczki Zsolt

A Szövetségi Vezetőség az alábbi határozatot hozta:

**26/2013. (07.01.) határozat: A Szövetségi Vezetőség megtárgyalta az EVDSZ jövőbeni szervezeti struktúrájának tervét. Az SZV elfogadta, hogy az EVDSZ-ben továbbra is elnök-elnökhelyettes legyen megválasztva, mindaddig, amíg ennek finanszírozási keretei biztosítottak.**

*Határozathozatal módja: nyílt szavazás*

 *Szavazás eredménye: egyhangúlag elfogadva*

Javaslatok:

* feladatmegosztás konkretizálása az elnök és elnökhelyettest illetően
* alá- és fölérendeltségi viszony tisztázása,
* Szervezeti és Működési Szabályzatba belevenni az elnök és elnökhelyettes feladatait is
* munkaszervezet fogalmának definiálása és feladatköreinek kibontása
* GEB és EB-nak is legyen lehetősége az Elnökség összehívására is
* A tiszteletbeli elnök szerepkörét, feladatait ki kell dolgozni és utána dönteni a tisztségről

Hozzászólók: Lőrincz László, Nagy Sándor, Németh Lajos, Téglás József

A Szövetségi Vezetőség az alábbi határozatot hozta:

**27/2013. (07.01.) határozat: A Szövetségi Vezetőség megtárgyalta az EVDSZ jövőbeni szervezeti struktúrájának tervét. Az SZV elfogadta, hogy a munkaszervezet összetétele és működésének részletes szabályai az EVDSZ Szervezeti és Működési Szabályzatában legyenek meghatározva. Az EVDSZ Szervezeti és Működési Szabályzatába kerüljenek bele az elnök és elnökhelyettesi feladatkörök is.**

*Határozathozatal módja: nyílt szavazás*

 *Szavazás eredménye: egyhangúlag elfogadva*

A *harmadik napirendi pont* keretében a SZV a 2013. évre vonatkozó Választási Szabályzatot tekintette át, melynek két sarkalatos pontja:

* ki választható? – Választható az, aki valamelyik tagszakszervezetnél tag és lehetőség szerint iparági múlttal rendelkezik
* jelöltállítás határideje: A jelöltállítás a kongresszus előtt 15 nappal lezárható legyen

Javaslatok a szabályzat módosítására:

* egészítsük ki az „érvénytelen szavazás” definíciójával;
* a választásra jogosultak névjegyzékének módosítására vonatkozó szabályozás szerepeljen;
* a „szavazat leadása” helyett „szavazás” kifejezés szerepeljen;
* a jelölési időszakot maximum a kongresszus kezdetét megelőző 5 napig lehessen meghosszabbítani.

Hozzászólók: Néber Tibor, Lőrincz László, Nagy Sándor

A Szövetségi Vezetőség az alábbi határozatot hozta:

**28/2013. (07.01.) határozat: A Szövetségi Vezetőség megtárgyalta az EVDSZ 2013. évi Választási Szabályzat tervezetét és elfogadta a SZV tagok által tett javaslatokkal kiegészített változatot (1. sz. melléklet) azzal, hogy akinek még szövegszerű módosítási javaslata van, az jelezze az EVDSZ irodának.**

*Határozathozatal módja: nyílt szavazás*

 *Szavazás eredménye: egyhangúlag elfogadva*

A *negyedik napirendi pont* keretében a SZV megtárgyalta az EVDSZ 2013. évi Tisztújító Kongresszusának ütemtervét. A kongresszus időpontja 2013. november 29-30-a (péntek-szombat) lesz. Helyszíne várhatóan a Greenfield Hotel lesz kb. 27.000 Ft/fő részvételi költséggel. A SZV tagok jelezték, hogy hasonló kedvezményes ajánlatokat tudnak kérni, ezért a helyszín eldöntésének határidejét 2013. július 8-ban határozta meg a SZV.

Hozzászólók: Nagy Sándor, Bátki László, Nagy Sándor

A Szövetségi Vezetőség az alábbi határozatot hozta:

**29/2013. (07.01.) határozat: A Szövetségi Vezetőség megtárgyalta és elfogadja az EVDSZ 2013. évi Tisztújító Kongresszusának 2013. november 29-30-i időpontját.**

*Határozathozatal módja: nyílt szavazás*

 *Szavazás eredménye: egy tartózkodással elfogadva*

A Szövetségi Vezetőség az alábbi határozatot hozta:

**30/2013. (07.01.) határozat: A Szövetségi Vezetőség megtárgyalta és elfogadja az EVDSZ 2013. évi Tisztújító Kongresszusának ütemtervét (2. sz. melléklet)**

*Határozathozatal módja: nyílt szavazás*

 *Szavazás eredménye: egyhangúlag elfogadva*

Az ötödik napirend keretében dr. Szilágyi József adott tájékoztatást a 2013. június 27-i VÁPB ülésen történtekről. VKSZ-re vonatkozó nyitott kérdések:

* tárgyi eszközök biztosítása
* közlekedés – nem lehet benne a szabályozásban
* munkaidő kedvezmény – jelenlegi Mt.-i szintre csökkentsük le
* képzéssel kapcsolatos kérdés – ágazati KSZ-ben rögzítettek szerint ugyanúgy, mint eddig, lesz rá lehetőség
* privatizációval kapcsolatos jogkör
* finanszírozás kérdése (nem támogatják)
* többletjogosultság nem lehet,
* ellenőrzéshez való jog (munkaköri normákat lehet szabályozni együttműködve a munkáltatóval)

A VKSZ előző módosításának kiterjesztésével kapcsolatosan megérkezett Dr. Czomba Sándor válaszlevele, amely szerint nem terjesztik ki a VKSZ módosítását, ugyanis minden kiterjesztés egyben az egész VKSZ felülvizsgálatát és megerősítését jelenti. Véleménye szerint a Villamosenergia-ipari KSZ nincs összhangban az új Mt. rendelkezéseivel, így az egész VKSZ-t újra fogja vizsgálni a minisztérium azt követően, ha a módosításokkal egységes szerkezetekbe foglalt VKSZ kiterjesztésére vonatkozó igényünket beadjuk.

Dr. Szilágyi József tájékoztatta a SZV-t, hogy kb. 11 vállalatot érintő C-tarifa bejegyzés módosítási kérelmet nyújt be hamarosan az EVDSZ az illetékes minisztérium felé. Tekintettel arra, hogy a még a legkorábbi (2010-ben beadott) kérelem alapján sem hajtották végre a módosításokat, várhatóan nem fog kedvezően alakulni a C-tarifa kérdése.

Hozzászólók: Nagy Sándor, Nagy Zoltán, Lőrincz László, Károly Imre

Az *Egyebek napirendi pont* keretében dr. Szilágyi József jelezte, hogy az alábbi három tagszakszervezet nem tesz eleget fizetési kötelezettségeinek:

* Miskolci Fűtőerőmű Szakszervezet
* VILLKESZ Szakszervezet
* Pécsi MÉSZ

A SZV javasolja, hogy 2014. évtől kezdődően azon tagszakszervezeteknek, akik nem teljesítik a fizetési kötelezettségeiket, legfeljebb fizetési átütemezést kérhessenek. Amelyik szervezet ennek ellenére sem rendezi a kötelezettségeit, az EVDSZ kezdeményezni fogja tagságának megszűntetését.

Hozzászólók: Németh Lajos, Néber Tibor, Nagy Sándor, Kusiák Ernő, Medveczki Zsolt, Nagy Zoltán, Peti János

A Miskolci Fűtőerőmű Szakszervezet a kevés létszámra hivatkozva egyenlőre még nem tudja kifizetni a tagdíjat.

A Szövetségi Vezetőség az alábbi határozatot hozta:

**31/2013. (07.01.) határozat: A Szövetségi Vezetőség megtárgyalta a Miskolci Fűtőerőmű Szakszervezet kötelezettségeinek részben történő teljesítése miatt fogalmazott írásos kérelmet. A Szövetségi Vezetőség helyt adott a tagszakszervezet azon kérésének, hogy a 2012. évre vonatkozó tagdíjat elengedi és a 2013. évre fizetési könnyítést ad, 500 Ft/fő/hó mértékig.**

*Határozathozatal módja: nyílt szavazás*

 *Szavazás eredménye: két tartózkodással elfogadva*

A VILLKESZ Szakszervezet a Forró Drót és a honlap díját nem fizeti már 2012 óta. A szervezet írásbeli kérelmet nyújtott be az SZV-nek, melyben kérik a fizetéskönnyítés lehetőségét, illetve díjhátralék elengedését.

**32/2013. (07.01.) határozat: A Szövetségi Vezetőség megtárgyalta a VILLKESZ Szakszervezet kötelezettségeinek részben történő teljesítése miatt fogalmazott írásos kérelmet. A Szövetségi Vezetőség helyt adott a tagszakszervezet azon kérésének, hogy a 2012. évre vonatkozó Forró Dróttal és** [**www.vd.hu**](http://www.vd.hu) **honlappal kapcsolatos díjat elengedi és a 2013. évre fizetési könnyítést ad. A szervezetnek 2013-ban a Forró Drót hozzájárulási kötelezettsége 14.100 Ft, míg honlap hozzájárulási kötelezettsége 36.000 Ft.**

*Határozathozatal módja: nyílt szavazás*

*Szavazás eredménye: 3 ellenszavazattal, egy tartózkodással elfogadva*

A Pécsi MÉSZ nem fizeti sem a Forró Drót, sem a honlap költségét és nem is kívánja azokat megfizetni a jövőben sem. Ezen felül már évek óta sztenderd 10.000 Ft-ot fizet havonta tagdíjként.

**33/2013. (07.01.) határozat: A Szövetségi Vezetőség megtárgyalta a Pécsi MÉSZ kötelezettségeinek részben történő teljesítése miatt kialakult problémát. A Szövetségi Vezetőség javasolja, hogy a GEB és az EB hivatalosan keresse meg a tagszakszervezetet és indítson vizsgálatot a részbeni teljesítés miatt.**

*Határozathozatal módja: nyílt szavazás*

*Szavazás eredménye: két tartózkodással elfogadva*

A SZV tájékoztatja tagjait, hogy a kapcsolt erőműveket érintően hol történtek már meg a bér- és szociális megállapodások:

* Nagy Zoltán: még nincs bérmegállapodás, az MVM szerződést akar bontani vele
* Kun László: volt bérmegállapodás
* Kusiák Ernő: nincs bérmegállapodás
* Pete János: volt bérmegállapodás
* Kovács Ferenc: volt bérmegállapodás
* Varga Zoltán: nem volt bérmegállapodás, csak szociális juttatásokban egyeztek meg
* Bátki László: nem volt bérmegállapodás (2014. év végéig 130 embert fognak elbocsátani)
* Lőrincz László: nem volt bérmegállapodás
* Nagy Károly: nem volt bérmegállapodás
* Téglás József: nem volt bérmegállapodás

Medveczki Zsolt javasolja, hogy az EVDSZ egységesen lépjen fel a „fekete áram” ellen és ki kellene dolgozni egy egységes energiastratégiát.

Végül a SZV érdemei elismerése mellett elbúcsúztatta a Gembiczki Tibor SZV titkárt és üdvözölte Juhász Gyulánét, aki közel egy évig fogja képviselni az EVDSZ-ben a VDSZSZ ÉMÁSZ Zrt. Szakszervezetet.

Dr. Szilágyi József megköszönte Medveczki Zsoltnak a szíves vendéglátást. Több hozzászóló nem lévén Medveczki Zsolt bezárta az ülést.

Visonta, 2013. július 3.

Az emlékeztetőt jóváhagyta:

Gál Rezső Medveczki Zsolt

 elnök levezető elnök

Készítette:

 Bertafalvi Hortenzia Fanni

 EVDSZ titkárságvezető